CELEX: 62005FJ0103
Language: hu
Date: 2008-04-23 00:00:00
Title: A Közszolgálati Törvényszék (első tanács) 2008. április 23-i ítélete. # Stephen Pickering kontra az Európai Közösségek Bizottsága. # Közszolgálat - Tisztviselők - Díjazás. # F-103/05. sz. ügy

A KÖZSZOLGÁLATI TÖRVÉNYSZÉK ÍTÉLETE
      (első tanács)
      2008. április 23.
      F‑103/05. sz. ügy
      Stephen Pickering
      kontra
      az Európai Közösségek Bizottsága
      „Közszolgálat – Tisztviselők – Díjazás – Korrekciós együtthatók – A díjazás egy részének az alkalmazási helyen kívülre történő átutalása – Nyugdíjak – Mulasztási eljárás – A Közszolgálati Törvényszék eljárási szabályzatának időbeli hatálya – Illetménykimutatások – Jogellenességi kifogás – A tisztviselők közötti egyenlő bánásmód – A bizalomvédelem elve, szerzett jogok, a jogbiztonság elve és a gondoskodási kötelezettség – Indokolási kötelezettség”
      Tárgy: Az EK 236. cikk és az EA 152. cikk alapján benyújtott kereset, amelyben S. Pickering a 2004. decemberi, 2005. januári és februári,
         valamint az összes azt követő illetménykimutatásának megsemmisítését kéri annyiban, amennyiben azok egyrészt az Európai Közösségek
         tisztviselői személyzeti szabályzatának, valamint a Közösségek egyéb alkalmazottai alkalmazási feltételeinek módosításáról
         szóló, 2004. március 22‑i 723/2004/EK, Euratom tanácsi rendelet (HL L 124., 1. o.; magyar nyelvű különkiadás 1. fejezet, 2. kötet,
         130. o.), az Európai Közösségek tisztviselői és egyéb alkalmazottai díjazása és nyugdíja egy részének átutalására vonatkozó,
         2004. május 1‑jétől hatályos korrekciós együtthatók megállapításáról szóló, 2004. április 29‑i 856/2004/EK, Euratom tanácsi
         rendelet (HL L 161., 6. o.; magyar nyelvű különkiadás 1. fejezet, 5. kötet, 99. o.), valamint az Európai Közösségek tisztviselői
         és egyéb alkalmazottai díjazásának és nyugdíjának, valamint az azokra alkalmazott súlyozási együtthatóknak [helyesen: korrekciós
         együtthatóknak] 2004. július 1‑jétől kezdődő hatállyal történő kiigazításáról szóló, 2004. december 20‑i 31/2005/EK, Euratom
         tanácsi rendelet (HL 2005. L 8., 1. o.) állítólag jogellenes rendelkezéseit alkalmazzák, mivel e rendelkezések csökkentik
         egyrészt a díjazás egy részének a származási országba átutalható részét és az átutalásra vonatkozó korrekciós együttható mértékét,
         másrészt a 2004. május 1‑je előtt megszerzett nyugdíjjogosultságra alkalmazandó korrekciós együtthatókat, a lakóhelyre vonatkozó
         új feltételhez kötik e csökkentett együtthatók alkalmazását, és megszüntetik a korrekciós együtthatókat a 2004. május 1‑je
         után szerzett nyugdíjjogosultságokra nézve; ezenkívül a felperes kéri, hogy szükség esetén semmisítsék meg a kinevezésre jogosult
         hatóság 2005. július 4‑i, a felperes által az illetménykimutatásokkal szemben benyújtott panaszt elutasító határozatát.
      
      Határozat: A Közszolgálati Törvényszék a keresetet elutasítja. A felek maguk viselik saját költségeiket.
      
      Összefoglaló
      1.      Eljárás – Határidők – Ellenkérelem határidőn túli benyújtása – Szabályszerűen és megfelelő időben benyújtott elfogadhatatlansági
            kifogás – Elfogadhatóság – A mulasztási eljárás alkalmazásának mellőzése – A tárgyaláson előadott érdemi észrevételek – Elfogadhatatlanság
      (Az Elsőfokú Bíróság eljárási szabályzata, 48. cikk, 2. § és 122. cikk)
      2.      Tisztviselők – Kereset – Sérelmet okozó aktus – Fogalom – Illetményelszámolás
      (Személyzeti szabályzat, 90. cikk, (2) bekezdés és 91. cikk, (1) bekezdés)
      3.      Tisztviselők – Kereset – Előzetes közigazgatási panasz – Határidők – Kiindulópont
      (Személyzeti szabályzat, 90. cikk és 91. cikk)
      4.      Tisztviselők – Kereset – Jogellenességi kifogás – Járulékos jelleg
      (EK 241. cikk; 723/2004 tanácsi rendelet, 856/2004 tanácsi rendelet és 31/2005 tanácsi rendelet)
      5.      Tisztviselők – Kereset – Az eljáráshoz fűződő érdek
      6.      Tisztviselők – Díjazás – Korrekciós együtthatók – Az alkalmazási helyen kívülre történő rendszeres átutalások
      (Személyzeti szabályzat, VII. melléklet, 17. cikk)
      7.      Tisztviselők – Díjazás – Az alkalmazási helyen kívülre történő rendszeres átutalások – Korrekciós együtthatók
      (Személyzeti szabályzat, XIII. melléklet, 17. cikk)
      1.      Ha az alperes szabályszerűen és megfelelő időben terjeszt elő elfogadhatatlansági kifogást, az a tény, hogy az ellenkérelmet
         nem terjesztették elő a megszabott határidőn belül, nem teszi lehetővé az Elsőfokú Bíróság eljárási szabályzatának 122. cikkében
         előírt mulasztási eljárás alkalmazását. Az elfogadhatatlansági kifogás benyújtásának tényénél fogva ugyanis nem tekinthető
         úgy, hogy az alperes nem adott választ a keresetlevélre az előírt formában és határidőn belül.
      
      Az alperes által a tárgyaláson tett érdemi észrevételek azonban nem fogadhatóak el. Az írásbeli szakasz során, a megszabott
         határidőn belül benyújtott ellenkérelem hiányában ugyanis az alperesnek az ügy érdemére vonatkozó szóbeli előadásai új jogalap
         felhozatalának minősülnek, amelyet tilt az Elsőfokú Bíróság eljárási szabályzata 48. cikkének 2. §‑a; ezzel ellentétes értelmezés
         annak elfogadásához vezetne, hogy az alperes, miután külön iratban elfogadhatatlansági kifogást terjesztett elő, nem lenne
         kötve az Elsőfokú Bíróság által az ellenkérelem benyújtására megszabott határidőhöz.
      
      Ezzel szemben a beavatkozó teljes joggal terjeszthet elő érdemi érveket, mind az írásbeli szakaszban, mind a tárgyalás során.
         Olyan rendeletekről lévén ugyanis szó, amelyeket a beavatkozó fogadott el, ellentétes volna a védelemhez való jog tiszteletben
         tartása és a gondos igazságszolgáltatás elvével, ha a beavatkozó – akinek kérelmei pontosan ugyanarra irányulnak, mint az
         alperes által az elfogadhatatlansági kifogásában előterjesztett kérelmek – a szándékától független és az alperesnek betudható
         okból, vagyis a kereset elutasítása miatt, nem terjeszthetne elő az ügy érdemére vonatkozó észrevételeket, különösen a vitatott
         rendeletek jogszerűségének megvédésére vonatkozó észrevételeket.
      
      (lásd a 49. és 53–55. pontot)
      Hivatkozás:
      a Bíróság C‑34/04. sz., Bizottság kontra Hollandia ügyben 2007. február 15‑én hozott ítéletének (EBHT 2007., I‑1387. o.) 49. pontja;
      az Elsőfokú Bíróság T‑125/96. és T‑152/96. sz., Boehringer kontra Tanács és Bizottság egyesített ügyekben 1999. december 1‑jén
         hozott ítéletének (EBHT 1999., II‑3427. o.) 183. pontja.
      
      2.      Az illetménykimutatás természeténél és tartalmánál fogva nem rendelkezik a személyzeti szabályzat 90. cikkének (2) bekezdésében
         és 91. cikkének (1) bekezdésében szereplő sérelmet okozó aktus jellemzőivel, mivel csupán a tisztviselő helyzetére vonatkozó
         korábbi jogi döntések hatásait jeleníti meg pénzügyi formában. Ezáltal, noha rendszerint az illetménykimutatásokat tekintik
         sérelmet okozó aktusnak, mivel azokban jelennek meg a tisztviselő pénzügyi jogosultságainak negatív irányú változásai, valójában
         az igazi sérelmet okozó aktus a kinevezésre jogosult hatóság azon döntése, amely alapján a tisztviselőt addig megillető és
         az illetménykimutatásban megjelenő juttatást csökkentik vagy megszüntetik.
      
      Ettől függetlenül az illetménykimutatás teljes mértékben megőrzi jelentőségét a tisztviselőnek a személyzeti szabályzatban
         foglalt eljárási jogosultságai meghatározása tekintetében. Közelebbről az illetménykimutatás tisztviselő részére történő továbbítása
         kettős szerepet tölt be: egyrészt tájékoztat az elfogadott határozatról, másrészt a határidőkre vonatkozóan kap szerepet oly
         módon, hogy amennyiben a kimutatásban világosan megjelenik az elfogadott határozat léte és tartalma, akkor a kimutatás közlésétől
         kezd telni a megtámadásra nyitva álló határidő.
      
      (lásd a 72. és 75. pontot)
      Hivatkozás:
      a Bíróság 262/80. sz., Andersen és társai kontra Parlament ügyben 1984. január 19‑én hozott ítéletének (EBHT 1984., 195. o.)
         4. pontja;
      
      az Elsőfokú Bíróság T‑536/93. sz., Benzler kontra Bizottság ügyben 1994. október 27‑én hozott ítéletének (EBHT‑KSZ 1994.,
         I‑A‑245. o. és II‑777. o.) 15. pontja;
      
      a Közszolgálati Törvényszék F‑101/05. sz., Grünheid kontra Bizottság ügyben 2006. június 28‑án hozott ítéletének (EBHT‑KSZ 2006.,
         I‑A‑1‑55. o. és II‑A‑1‑199. o.) 33. pontja és az ott hivatkozott ítélkezési gyakorlat, valamint 42. pontja; F‑27/06. és F‑75/06. sz.,
         Lofaro kontra Bizottság egyesített ügyekben 2007. május 24‑én hozott végzése (az EBHT‑ban még nem tették közzé), az ítélettel
         szemben T‑293/07. P. ügyszám alatt fellebbezés van folyamatban az Elsőfokú Bíróság előtt.
      
      3.      Olyan esetekről lévén szó, amelyben a vitatott pénzügyi jogosultság sérelme valamely juttatás megszüntetésének vagy mértéke
         csökkentésének formájában jelenik meg, továbbá e havonta jelentkező megszüntetés vagy csökkentés megjelenik minden egyes,
         a megszüntetést vagy csökkentést feltüntető első kimutatást követő  kimutatásban, kizárólag az ezen megszüntetést vagy csökkentést
         feltüntető első kimutatás indítja meg a panasz benyújtására nyitva álló határidőt.
      
      Amikor ugyanazon jogellenesség több, egymást követő időszakra kiállított nyugdíjelszámolást vagy illetménykimutatást érint,
         normális esetben a kizárólag az első elszámolással vagy kimutatással szemben benyújtott eredeti panasznak elegendőnek kell
         lennie ahhoz, hogy az említett panasz elutasítását követően indított perben pernyertessége esetén a felperes pénzügyi igénye
         kielégítést nyerjen a megtámadott elszámolást vagy kimutatást követő időszakra nézve is. Még inkább így kell lennie, ha a
         felperes közli, hogy nem a nyugdíjelszámolást vagy az illetménykimutatást támadja meg, hanem a jogait érintő határozatot,
         amelyet a szóban forgó elszámolás vagy kimutatás valamely juttatás megszüntetése vagy mértékének csökkentése révén tükröz.
      
      (lásd a 76. és 89. pontot)
      Hivatkozás:
      a Bíróság C‑82/98. P. sz., Kögler kontra Bíróság ügyben 2000. május 25‑én hozott ítéletének (EBHT 2000., I‑3855. o.) 49. pontja;
      az Elsőfokú Bíróság T‑160/96. sz., Kögler kontra Bíróság ügyben 1998. január 20‑án hozott végzésének (EBHT‑KSZ 1998., I‑A‑15. o.
         és II‑35. o.) 39. pontja.
      
      4.      Az olyan felet illetően, akit az EK 230. cikk értelmében nem illet meg a valamely általános érvényű jogi aktussal szembeni
         közvetlen keresetindítás joga, az EK 241. cikk azon általános elv kifejeződését jelenti, amely biztosítja számára azt a jogot,
         hogy az őt közvetlenül és személyében érintő határozat megsemmisítése céljából vitassa annak az általános érvényű jogi aktusnak
         a jogszerűségét, amelynek következményeit anélkül viseli, hogy a megsemmisítését kérhetné. Az EK 241. cikk azonban nem hoz
         létre önálló kereset megindítására vonatkozó jogosultságot, és arra csupán járulékosan lehet hivatkozni, valamely elfogadható
         kereset részeként, de maga nem képezheti kereset tárgyát.
      
      Ily módon elfogadhatatlan az olyan jogellenességi kifogás, amelyet elfogadhatatlan kereset során hoztak fel.
      (lásd a 94. és 97. pontot)
      Hivatkozás:
      a Bíróság 92/78. sz., Simmenthal kontra Bizottság ügyben 1979. március 6‑án hozott ítéletének (EBHT 1979., 777. o.) 39. pontja;
      az Elsőfokú Bíróság T‑35/05., T‑61/05., T‑107/05., T‑108/05. és T‑139/05. sz., Agne‑Dapper és társai kontra Bizottság és társai
         egyesített ügyekben 2006. november 29‑én hozott ítéletének (EBHT‑KSZ 2006., II‑A‑2‑1497. o.) 42. pontja és az ott hivatkozott
         ítélkezési gyakorlat.
      
      5.      A még aktív tisztviselő nem igazolhatja a jövőbeni öregségi nyugdíjára alkalmazandó korrekciós együtthatóra vonatkozó döntés
         meghozatalához fűződő, létrejött és fennálló érdekét, mivel – többek között azért, mert a lakóhelye országának kiválasztásához
         kapcsolódó feltétel miatt, amely csupán akkor ellenőrizhető, ha az érintett megszüntette tevékenységét – a korrekciós együttható
         meghatározása nem képezheti előrehozott döntés tárgyát, amely döntés közvetlenül és azonnal befolyásolná az érintett jogi
         helyzetét. Ugyanez a megoldás vonatkozik az olyan kifogásokra is, amelyek nem a korrekciós együtthatóra, hanem magára az együtthatók
         rendszerére vonatkozik.
      
      (lásd a 101. pontot)
      Hivatkozás:
      az Elsőfokú Bíróság T‑6/91. sz., Pfloeschner kontra Bizottság ügyben 1992. február 12‑én hozott ítéletének (EBHT 1992., II‑141. o.)
         27. pontja.
      
      6.      Ha a tisztviselő a munkavégzésének helyén kapja díjazását, és a ténylegesen felmerülő, többek között szállásra, étkezésre,
         valamint szórakozásra fordított költségei is nagyrészt itt jelentkeznek, miközben jövedelmének csupán egy részét utalja át
         származási országába, e tisztviselő nem tekinthető úgy, mint aki összehasonlítható helyzetben van azzal a tisztviselővel,
         akit ez utóbbi tagállamba osztottak be, és akinek díjazását az e tagállamra vonatkozó korrekciós együtthatóval korrigálják.
      
      (lásd a 109. pontot)
      7.      A közösségi jogalkotó bármikor szabadon megalkothatja a személyzeti szabályzat azon módosításait, melyeket a szolgálat érdekében
         állónak tart, és az érintett tisztviselők vagy alkalmazottak számára a jövőre nézve kedvezőtlenebb rendelkezéseket fogadhat
         el, feltéve hogy megfelelő átmeneti időt biztosít; így a tisztviselőknek nincs joga a felvételük időpontjában fennálló személyzeti
         szabályzat fennmaradásához. Így, noha a díjazás egy része átutalásának új rendszere a tisztviselők számára kedvezőtlenebb,
         mint a személyzeti szabályzat reformja előtt volt, ettől függetlenül a jogalkotó, aki elfogadta a személyzeti szabályzat XIII. mellékletének
         17. cikkében szereplő átmeneti rendelkezéseket a 2004. május 1‑jétől 2008. december 31‑ig terjedő időszakra nézve, szabadon
         módosíthatta a személyzeti szabályzatot, és fogadhatott el a díjazás egy részének átutalására vonatkozó, a tisztviselők számára
         kedvezőtlenebb rendelkezéseket, mint amilyenek a korábbi személyzeti szabályzatban szerepeltek.
      
      (lásd a 115. és 116. pontot)
      Hivatkozás:
      az Elsőfokú Bíróság T‑135/05. sz., Campoli kontra Bizottság ügyben 2006. november 29‑én hozott ítéletének (EBHT‑KSZ 2006.,
         II‑A‑2‑1527. o.) 85. pontja és az ott hivatkozott ítélkezési gyakorlat.